CELEX: 52016PC0297
Language: da
Date: 2016-05-18 00:00:00
Title: Henstilling med henblik på RÅDETS AFGØRELSE om ophævelse af beslutning 2009/416/EF om et uforholdsmæssigt stort underskud i Irland

EUROPA-KOMMISSIONEN
            Bruxelles, den 18.5.2016
            COM(2016) 297 final
            Henstilling med henblik på
            RÅDETS AFGØRELSE
            om ophævelse af beslutning 2009/416/EF om et uforholdsmæssigt stort underskud i Irland
            
               
         
         
            
            
               
            
            
               Henstilling med henblik på
            
            
               RÅDETS AFGØRELSE
            
            
               om ophævelse af beslutning 2009/416/EF om et uforholdsmæssigt stort underskud i Irland
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 126, stk. 12,
            
            
               under henvisning til henstilling fra Europa-Kommissionen og
            
            
               ud fra følgende betragtninger: 
            
            
               (1)På grundlag af en henstilling fra Kommissionen fastslog Rådet i beslutning 2009/416/EF
                  1
                af 27. april 2009 i overensstemmelse med artikel 104, stk. 6, i traktaten om oprettelse af Det Europæiske Fællesskab (EF-traktaten), at der forelå et uforholdsmæssigt stort underskud i Irland. Rådet konstaterede, at det offentlige underskud var nået op på 6,3 % af BNP i 2008 og dermed lå over traktatens referenceværdi på 3 % af BNP, og at det ventedes at nå op på 11 % af BNP i 2009. Den offentlige bruttogæld ventedes at overskride traktatens referenceværdi på 60 % af BNP i 2009 
            
            
               (2)Samme dato rettede Rådet på grundlag af en henstilling fra Kommissionen i overensstemmelse med EF-traktatens artikel 104, stk. 7, og artikel 3, stk. 4, i Rådets forordning (EF) nr. 1467/97 en henstilling til Irland om at korrigere det uforholdsmæssigt store underskud senest i 2013. Rådets henstilling blev offentliggjort.
            
            
               (3)Den 2. december 2009 konkluderede Rådet, at de irske myndigheder havde truffet virkningsfulde foranstaltninger i overensstemmelse med Rådets henstilling af 27. april 2009, men at uventede negative økonomiske forhold med store ugunstige virkninger for de offentlige finanser kunne anses for at have gjort sig gældende i Irland efter vedtagelsen af den oprindelige henstilling. Rådet fandt derfor, efter en henstilling fra Kommissionen, at betingelserne i artikel 3, stk. 5, i forordning (EF) nr. 1467/97 var opfyldt, og rettede efter traktatens artikel 126, stk. 7, en ny henstilling til Irland om at bringe situationen med et uforholdsmæssigt stort underskud til ophør senest i 2014
                  2
               .
            
            
               (4)Den 7. december 2010 fandt Rådet, at uventede negative økonomiske forhold med store ugunstige virkninger for de offentlige finanser havde gjort sig gældende i Irland med særlig henvisning til de betydelige støtteforanstaltninger, der skulle gennemføres til fordel for banksektoren. Rådet rettede derfor på grundlag af en henstilling fra Kommissionen en ny henstilling til Irland efter traktatens artikel 126, stk. 7, hvori det fastsatte 2015 som frist for korrektion af det uforholdsmæssigt store underskud
                  3
               . Efter at de irske myndigheder officielt anmodede om finansiel støtte fra Den Europæiske Union, de medlemsstater, der har euroen som valuta, og Den Internationale Valutafond (IMF), rettede Rådet ved samme lejlighed en afgørelse til Irland om ydelse af finansiel støtte og om specifikke foranstaltninger til genoprettelse af finansiel stabilitet og bæredygtig vækst
                  4
               . Aftalememorandummet om særlige økonomiske betingelser ("aftalememorandummet") mellem Kommissionen og de irske myndigheder blev undertegnet den 16. december 2010.
            
            
               (5)Den 24. august 2011 konkluderede Kommissionen, at Irland havde truffet virkningsfulde foranstaltninger for at korrigere det uforholdsmæssigt store underskud senest i 2015 som henstillet af Rådet den 7. december 2010
                  5
               .
            
            
               (6)I henhold til artikel 10, stk. 2, litra a), i forordning (EU) nr. 472/2013 var Irland fritaget fra at foretage indberetninger som led i proceduren i forbindelse med uforholdsmæssigt store underskud, og foretog i stedet indberetninger i forbindelse med sit finansielle støtteprogram.
            
            
               (7)I december 2013 afsluttede Irland med succes EU-IMF-programmet for finansiel støtte, idet langt størstedelen af betingelserne var blevet opfyldt, og investortilliden til staten og banksektoren var genoprettet.
            
            
               (8)I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, tilvejebringer Kommissionen de data, der skal benyttes til anvendelse af proceduren. Som led i anvendelsen af denne protokol skal medlemsstaterne indberette oplysninger om det offentlige underskud og den offentlige gæld samt andre relaterede variabler til Kommissionen to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009
                  6
               .
            
            
               (9)Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på basis af de indberettede oplysninger. Desuden bør en afgørelse om tilstedeværelsen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige referenceværdien på 3 % af BNP i løbet af prognoseperioden
                  7
               .
            
            
               (10)På basis af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetningen fra Irland i april 2016, og på grundlag af stabilitetsprogrammet for 2016 og Kommissionens forårsprognose 2016 kan der drages følgende konklusioner:
            
         
         
            
               –Siden 2009, hvor underskuddet nåede sit højeste niveau på 11,5 % af BNP (eksklusive de underskudsforøgende engangsforanstaltninger relateret til støtten til finanssektoren), er der sket en konstant forbedring af den offentlige saldo, idet underskuddet faldt til 3,8 % af BNP i 2014 og til 2,3 % af BNP i 2015 (1,3 % af BNP, hvis der ses bort fra en engangsforanstaltning
                  8
               ). Underskuddet er hovedsageligt blevet nedbragt ved hjælp af udgiftsbegrænsninger, idet andelen af de løbende primære udgifter i procent af BNP faldt med 8,5 % mellem 2010 og 2015. Dertil kommer en stigning af indtægterne på ½ % af BNP i samme periode.
            
            
               –Ifølge stabilitetsprogrammet for 2016, som blev fremlagt den 29. april 2016, har Irland planer om at nedbringe det offentlige underskud til 1,1 % af BNP i 2016 og, under forudsætning af en uændret politik, til 0,4 % af BNP i 2017
                  9
               . Ifølge Kommissionens forårsprognose 2016 vil underskuddet udgøre 1,1 % af BNP i 2016 og - med uændret politik - 0,6 % af BNP i 2017. Underskuddet forventes således at forblive under traktatens referenceværdi på 3 % af BNP i løbet af prognoseperioden.
            
            
               –Kommissionen anslår, at den strukturelle saldo, dvs. den konjunkturkorrigerede offentlige saldo uden engangs- og andre midlertidige foranstaltninger, er forbedret med 6,7 % af BNP i perioden 2011-2015. 
            
            
               –Irlands bruttogældskvote er faldet støt efter at være nået op på 120 % i 2013, og den ventes fortsat at falde i løbet af prognoseperioden. Særligt faldt den offentlige bruttogæld fra 107,5 % af BNP i 2014 til 93,8 % af BNP i 2015 som følge af en kraftig stigning i det nominelle BNP og salget af statslige aktiver, og den ventes at falde yderligere til 89,1 % af BNP i 2016. Den offentlige bruttogæld ventes at fortsætte sit fald til 86,6 % af BNP i 2017, også takket være gunstige konjunkturer, historisk lave renter og overskud på det primære budget.
            
            
               (11)Fra 2016, dvs. året efter korrektionen af det uforholdsmæssigt store underskud, er Irland underlagt den forebyggende del af stabilitets- og vækstpagten og bør nærme sig den mellemfristede budgetmålsætning i et rimeligt tempo, herunder overholde udgiftsbenchmarket og gældskriteriet i overensstemmelse med artikel 2, stk. 1a, i forordning (EF) nr. 1467/97. Der lader i den forbindelse til at være en risiko for en vis afvigelse fra den påkrævede tilpasning i retning af den mellemfristede budgetmålsætning i 2016, hvorimod Irland ventes at være i overensstemmelse i 2017. Irland ventes i begge år at overholde overgangsbestemmelsen vedrørende gældskriteriet. Der vil generelt være behov for yderligere foranstaltninger i 2016.
            
            
               (12)I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
            
               (13)Efter Rådets opfattelse er det uforholdsmæssigt store underskud i Irland blevet korrigeret, og beslutning 2009/416/EF bør derfor ophæves —
            
            
               VEDTAGET DENNE AFGØRELSE:
            
            
               Artikel 1
            
            
               Ud fra en samlet vurdering kan det konkluderes, at situationen med et uforholdsmæssigt stort underskud i Irland er blevet korrigeret.
            
            
               Artikel 2
            
            
               Beslutning 2009/416/EF ophæves.
            
            
               Artikel 3
            
            
               Denne afgørelse er rettet til Irland.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets beslutning 2009/416/EF af 27. april 2009 om et uforholdsmæssigt stort underskud i Irland.
               
               
                  
                     (2)
                  Rådets henstilling af 2. december 2009 med henblik på at bringe situationen med et uforholdsmæssigt stort underskud i Irland til ophør.
               
               
                  
                     (3)
                  Rådets henstilling af 7. december 2010 med henblik på at bringe situationen med et uforholdsmæssigt stort underskud i Irland til ophør.
               
               
                  
                     (4)
                  Rådets gennemførelsesafgørelse af 7. december 2010 om tildeling af finansiel støtte fra Unionen til Irland
               
               
                  
                     (5)
                  Meddelelse fra Kommissionen til Rådet om vurdering af de foranstaltninger, som Irland har truffet som reaktion på Rådets henstilling af 7. december 2010 med henblik på at bringe situationen med et uforholdsmæssigt stort underskud til ophør (COM(2011) 509 final af 24.8.2011).
               
               
                  
                     (6)
                  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
               
               
                  
                     (7)
                  I overensstemmelse med "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form" af 3. september 2012. Se også 
                  
                     http://ec.europa.eu/economy_finance/economic_governance/sgp/pdf/coc/code_of_conduct_en.pdf
                  
               
               
                  
                     (8)
                  Som led i den planlagte omstrukturering af AIB's (Allied Irish Bank) kapitalgrundlag blev en del af statens præferenceaktier konverteret til almindelige aktier. Konverteringen blev foretaget i forbindelse med et forventet salg af disse aktier som led i den irske regerings planer om atter at privatisere banken. Ifølge de gældende regnskabsregler øgede denne konvertering Irlands offentlige udgifter (og dermed det offentlige underskud) i 2015.
               
               
                  
                     (9)
                  Eftersom forhandlingerne om regeringsdannelse efter valget i februar stadig var i gang i slutningen af april, er Irlands stabilitetsprogram for 2016 udarbejdet under forudsætning om en uændret politik.